|  |  |  |
| --- | --- | --- |
|  |  |  **Saksutredning** |
|  |  | Arkivreferanse: 2023/287-7Saksbehandler: Brit Skjevling |

|  |
| --- |
| **Sakens gang** |
| **Saksnummer** | **Møtedato** | **Utvalg** |
| 89/23 | 30.11.2023 | Formannskapet |
|  |  | Kommunestyret |

# Budsjett 2024 og økonomiplan 2025-2027

## Kommunedirektørens anbefaling

* Budsjettet vedtas i henhold til bevilgningsoversikt drift, jf § 5-4, 1. ledd
* Budsjettrammen for det enkelte virksomhetsområde vedtas slik det framgår av bevilgningsoversikt drift, jf § 5-4, 2. ledd
* Skatt på inntekt og formue innkreves etter maksimalsatser
* Skattetakst på eiendommer settes til 4 promille
* Fellingsavgift for elg i Vega kommune fastsettes til den gjeldende maksimalsats bestemt i lov og forskrift
* Investeringsbudsjettet vedtas som fremlagt i bevilgningsoversikt investering
* Kommunen tar opp lån på kr 16 130 000 i 2024 til finansiering av investering i anleggsmidler
* Kommunen tar opp startlån på kr 2 000 000 i 2024
* Følgende økonomiske måltall vedtas for økonomiplanperioden:

 Netto driftsresultat: 0 %

Disposisjonsfond: 10 % av driftsinntektene

Gjeldsgrad: 100 % (av brutto driftsinntekt)

* Økonomiplan for 2024 – 2027 vedtas med de retningsgivende mål og premisser samt økonomiske drifts- og investeringsrammer som er nedfelt i forslag til økonomiplan for Vega kommune.

Slutt på innstilling

**Formannskapets behandling av sak** **89/2023 i møte den** **30.11.2023:**

**Forslag**

**Behandling**

Formannskapet vedtar enstemmig kommunedirektørens anbefaling som innstilling til kommunestyret.

**Vedtak**

Budsjettet vedtas i henhold til bevilgningsoversikt drift, jf § 5-4, 1. ledd

-Budsjettrammen for det enkelte virksomhetsområde vedtas slik det framgår av bevilgningsoversikt drift, jf § 5-4, 2. ledd

-Skatt på inntekt og formue innkreves etter maksimalsatser

-Skattetakst på eiendommer settes til 4 promille

-Fellingsavgift for elg i Vega kommune fastsettes til den gjeldende maksimalsats bestemt i lov og forskrift

-Investeringsbudsjettet vedtas som fremlagt i bevilgningsoversikt investering

-Kommunen tar opp lån på kr 16 130 000 i 2024 til finansiering av investering i anleggsmidler

-Kommunen tar opp startlån på kr 2 000 000 i 2024

-Følgende økonomiske måltall vedtas for økonomiplanperioden:

 Netto driftsresultat: 0 %

Disposisjonsfond: 10 % av driftsinntektene

Gjeldsgrad: 100 % (av brutto driftsinntekt)

-Økonomiplan for 2024 – 2027 vedtas med de retningsgivende mål og premisser samt økonomiske drifts- og investeringsrammer som er nedfelt i forslag til økonomiplan for Vega kommune.

Vedlegg

|  |  |  |
| --- | --- | --- |
| 1 | Økonomiplan 2024-2027. Kommentardel.pdf.1 |  |
| 2 | Økonomiske oversikter. Revidert 28.11.23 |  |

## Bakgrunn for saken

Kommunelovens § 14 pålegger kommunene å ha vedtatt økonomiplan for de neste fire årene og årsbudsjett for det kommende innen årsskiftet. Innstillingen til årsbudsjett, med alle de forslag til vedtak som foreligger, skal legges ut til alminnelig ettersyn minst 14 dager før den behandles i kommunestyret. Årsbudsjettet skal deles inn i et driftsbudsjett og ett investeringsbudsjett – og skal stilles opp på samme måte som økonomiplanen. Loven stiller krav om at årsbudsjettet skal settes opp i balanse, være realistisk, fullstendig og oversiktlig.

Kommunestyret vedtok i sak 73/22 av 15.12.22 at økonomiplan for 2023 – 2026 skal være retningsgivende for de økonomiske drifts- og investeringsrammer.

Budsjettet for 2024 og sist vedtatte økonomiplan viser at kommunen har et høyere driftsnivå enn det inntektene tilsier. Kommunen må derfor gjennomføre ytterligere innsparinger eller øke inntektene for å imøtekomme utfordringer og de oppgavene som skal løses.

For å komme i balanse i 2024 er det foreslått å bruke kr 5 800 000,- av disposisjonsfondet,

2,150 mill mer enn i 2023. Beløpet tilsvarer renteøkningen på ca 2 %, videreføring av rekrutteringstiltaket på kr 300 000 og økt bevilgning til kirken på kr 300 000. 3,65 mill kr ble vedtatt brukt av disposisjonsfondet i 2023. Rammetilskuddet er inntektsført kr 970 000 høyere enn prognosene. Denne merinntekten er høyst usikker spesielt nå som folketallet har gått ned 3. kvartal i år. I tillegg er det budsjettert med at vi forventer skjønnsmidler på 1,3 mill kr knyttet mot ekstra høye kostnader innenfor barnevern.

Anslag frie inntekter i henhold til prognosen fra Kommunenes Sentralforbund (KS) for Vega kommune er på 117,4 mill kr. Fra 2023 til 2024 er det på landsbasis en nominell vekst i de frie inntektene til kommunene på 4,7 prosent, Nordland 4,7 % og Vega 4 %. Veksten i frie inntekter er regnet fra anslag på regnskap for 2023. Siden vi ikke kjenner de endelige skatteinntektene for 2023 før i januar/februar 2024, er det gjort et anslag på hvor store skatteinntektene for 2023 vil være. Det presiseres derfor at det angitte nivået på frie inntekter er et anslag. Økningen er basert på regjeringens anslag for frie inntekter i ”Grønt Hefte” og er ikke justert for lokale forhold, for eksempel skattetall og evt. endring i folketallsutviklingen.

Eiendomsskatt

I henhold til eiendomsskatteloven § 8 A-4 kan kommunestyret gjøre vedtak om kontorjustering av eiendomsskattetaksten. Det viktige er at ved kontorjustering må ikke skattetakstene overstige antatt omsetningsverdi. Økningen kan skje gradvis over flere år, men må ikke være mer enn 10 prosent av det opprinnelige skattegrunnlaget for hvert år etter 10-årsfristen for den siste allmenne takseringen. I 2020 måtte vi sette ned eiendomsskattegrunnlaget med 30 % etter en endring i eiendomsskatteloven, men samtidig økte vi med 10 %. I 2022 tok vi igjen det tapte etter nedgangen på 30 %. Det var ingen endring i utskriving fra 2022 til 2023 bortsett fra nye objekter og fradrag for avskriving på enkelte næringseiendommer. Heller ingen endring fra 2023 til 2024.

Når det gjelder tidligere «verker og bruk» ble det vedtatt en overgangsregel til eiendomsskatteloven § 4 som gir kommunene anledning til å videreføre beskatning av verdien av produksjonsutstyr og -installasjoner til og med 2024, etter et særskilt skattegrunnlag, og en reduksjon i skattegrunnlaget på 1/7 hvert år. Oppdaterte skattegrunnlag ble behandlet av takstnemnda i februar 2021.

Budsjettforslaget:

Budsjettforslagene fra de ulike virksomhetsområder og ansvarsområder medførte en underbalanse på ca 9,150 mill kr etter at konsekvensjustert budsjett ble justert/korrigert. I tillegg er det foreslått flere driftstiltak fra virksomhetsområdene som utgjør 7,6 mill kr. Tar vi dette med vil underbalansen bli ca 16,7 mill kr i 2024.

For å komme i balanse er det foreslått driftsreduserende tiltak/økte inntekter på 1,080 mill kr fra virksomhetsområdene. Forslagene framgår i eget vedlegg.

Kr 9 150 600 av underbalansen i 2024 i konsekvensjustert budsjett er foreslått inndekket med:

* Frie inntekter kr 970 000
* Skjønnsmidler kr 1 300 000
* Disposisjonsfond kr 5 800 000
* Reduksjon utgifter/økning inntekter drift kr 1 080 600

Nedenfor følger oversikt som viser utvikling i frie inntekter/tilskudd og hvordan en kommer fram til det som kan fordeles til de ulike virksomhets- og ansvarsområdene (jfr. bevilgningsoversikter drift):

**Bevilgningsoversikt drift, jf. § 5-4, 1. ledd**

(I hele tusen)

|  |  |  |  |  |  |  |
| --- | --- | --- | --- | --- | --- | --- |
| **Beskrivelse** | **Regnskap 2022** | **Budsjett 2023** | **Budsjett 2024** | **Budsjett 2025** | **Budsjett 2026** | **Budsjett 2027** |
| Rammetilskudd  | -61 488 | -78 400 | -76 705 | -77 955 | -77 955 | -77 955 |
| Inntekts- og formuesskatt  | -49 367 | -31 368 | -41 753 | -41 753 | -41 753 | -41 753 |
| Eiendomsskatt  | -2 292 | -2 150 | -2 200 | -2 200 | -2 200 | -2 200 |
| Andre generelle driftsinntekter  | -16 788 | -7 192 | -15 008 | -15 008 | -15 008 | -15 008 |
| ***SUM GENERELLE DRIFTSINNTEKTER***  | ***-129 935*** | ***-119 110*** | ***-135 666*** | ***-136 916*** | ***-136 916*** | ***-136 916*** |
| Sum bevilgninger drift, netto  | 107 874 | 111 544 | 127 936 | 128 938 | 128 938 | 128 938 |
| Avskrivinger  | 9 745 | 8 872 | 8 872 | 8 872 | 8 872 | 8 872 |
| ***SUM NETTO DRIFTSUTGIFTER***  | ***117 619*** | ***120 416*** | ***136 808*** | ***137 809*** | ***137 809*** | ***137 809*** |
| ***BRUTTO DRIFTSRESULTAT***  | ***-12 316*** | ***1 306*** | ***1 142*** | ***894*** | ***894*** | ***894*** |
| Renteinntekter  | -1 493 | -600 | -1 430 | -1 430 | -1 430 | -1 430 |
| Utbytter  | -3 004 | -2 000 | -2 000 | -2 000 | -2 000 | -2 000 |
| Renteutgifter  | 4 929 | 7 000 | 10 200 | 10 200 | 10 200 | 10 200 |
| Avdrag på lån  | 6 932 | 7 070 | 7 770 | 7 770 | 7 770 | 7 770 |
| ***NETTO FINANSUTGIFTER***  | ***7 364*** | ***11 470*** | ***14 540*** | ***14 540*** | ***14 540*** | ***14 540*** |
| Motpost avskrivinger  | -9 745 | -8 872 | -8 872 | -8 872 | -8 872 | -8 872 |
| **NETTO DRIFTSRESULTAT**  | **-14 697** | **3 904** | **6 811** | **6 562** | **6 562** | **6 562** |
| Overføring til investering  | 3 441 | 0 | 0 | 0 | 0 | 0 |
| Avsetninger til bundne driftsfond  | 576 | 36 | 36 | 36 | 36 | 36 |
| Bruk av bundne driftsfond  | -2 466 | -290 | -1 047 | -798 | -798 | -798 |
| Avsetninger til disposisjonsfond  | 13 145 | 0 | 0 | 0 | 0 | 0 |
| Bruk av disposisjonsfond  | 0 | -3 650 | -5 800 | -5 800 | -5 800 | -5 800 |
| ***SUM disponering eller dekning av nto driftsresultat***  | ***14 696*** | ***-3 904*** | ***-6 811*** | ***-6 562*** | ***-6 562*** | ***-6 562*** |
| ***Fremført til dekning senere år***  | ***-1*** | ***0*** | ***0*** | ***0*** | ***0*** | ***0*** |

**Bevilgningsoversikt, fordelt på virksomhetsområdene:**

Det vises til vedlegg i tallbudsjettet.

Lønnsøkningen i 2024 er budsjettert/avsatt på det enkelte ansvarsområdet. Pris- og lønnsvekst i kommunesektoren er anslått til 4,9 % (årslønnsvekst). Vi har lagt inn en lønnsvekst i 2024 på samme men det er ikke lagt inn generell prisvekst på varer og tjenester, kun på enkelttjenester som kan utgjøre vesentlige beløp. Pensjonsutgifter (KLP) er budsjettert ihht anslaget på ca 20 %. Statens Pensjonskasse (SPK) 11,95 %. Renten på innlån er satt til gjennomsnittlig 5,47 %, Husbanken 3,64%.

Investeringer:

Forslag til investeringsbudsjett viser sum finansieringsbehov på ca 35,530 mill kr i planperioden:

|  |  |  |  |  |
| --- | --- | --- | --- | --- |
| **-** | **2024** | **2025** | **2026** | **2027** |
| Sum finansieringsbehov nye tiltak | 21 580 000 | 11 850 000 | 1 150 000 | 950 000 |
| Sum fond | -1 050 000 | 0 | 0 | 0 |
| Sum overført fra drift | 0 | 0 | 0 | 0 |
| Sum lån | -16 130 000 | -11 250 000 | -550 000 | -350 000 |
| Sum tilskudd | -800 000 | 0 | 0 | 0 |
| Sum annet | -3 600 000 | -600 000 | -600 000 | -600 000 |
| Netto finansiering nye tiltak | 0 | 0 | 0 | 0 |
|  |  |  |  |  |
| **Valgte tiltak:** |  |  |  |  |
| **Videreførte tiltak fra siste økonomiplan:** |  |  | **0** | **0** |
|  VBU - hovedentre 2023 | 0 | 1 200 000 | 0 | 0 |
|  VOS - Brannalarm 2023 | 250 000 | 0 | 0 | 0 |
|  VOS - Nytt sikringsskap FA-01 2023 | 0 | 0 | 0 | 0 |
| **Usorterte tiltak** |  |  |  |  |
|  Avdrag Helgelandskraft 2020 2021 2022 2023 | 100 000 | 100 000 | 100 000 | 100 000 |
|  Grøntanlegg. Klippeutstyr | 200 000 | 0 | 0 | 0 |
|  Hjertestarter Corpuls3T | 350 000 | 0 | 0 | 0 |
|  IKT 2020 2021 2022 2023 | 200 000 | 200 000 | 200 000 | 200 000 |
|  KLP. Egenkapitalinnskudd 2020 2021 2022 2023 | 500 000 | 500 000 | 500 000 | 500 000 |
|  Kommunale boliger. Uteplasser | 400 000 | 0 | 0 | 0 |
|  Ny heis - VOS | 1 100 000 | 0 | 0 | 0 |
|  Nærmiljøanlegg (KDP) 2020 2021 2022 2023 | 700 000 | 0 | 0 | 0 |
|  Prestegården 2020 2021 2022 2023 | 1 500 000 | 0 | 0 | 0 |
|  Rørøy. Boligtomter 2020 2021 2022 2023 | 3 000 000 | 0 | 0 | 0 |
|  Rådhus | 280 000 | 0 | 0 | 0 |
|  Samfunnshus. Sal og scene 2022 2023 | 200 000 | 200 000 | 200 000 | 0 |
|  Utbygging rørlager og velferdsbygg | 400 000 | 0 | 0 | 0 |
| **-** | **2024** | **2025** | **2026** | **2027** |
|  Uteområde VBU og barnehage 2020 2021 2022 2023 | 200 000 | 150 000 | 150 000 | 150 000 |
|  Vann. Ny råvannledning | 1 600 000 | 0 | 0 | 0 |
|  Vann. Utbedring demning Okvatnet | 0 | 7 500 000 | 0 | 0 |
|  VBU - låssystem 2023 | 200 000 | 0 | 0 | 0 |
|  VBU. Bytte av tak | 2 000 000 | 2 000 000 | 0 | 0 |
|  VBU. Varmesystem | 7 500 000 | 0 | 0 | 0 |
|  VOS. Adgangskontroll | 900 000 | 0 | 0 | 0 |

## Vurdering

Kommuneloven legger stor vekt på langsiktig økonomisk handlefrihet, der finansielle måltall er et av verktøyene og det er et krav om plikt til å fastsette finansielle måltall. Av rådmannens kommentardel er dette omtalt og vurdert og det er foreslått følgende måltall i økonomiplanperioden:

* Netto driftsresultat: 0 % (bør bygges opp til 2 %)
* Disposisjonsfond: 10 %
* Gjeldsgrad: 100 % (av brutto driftsinntekt)

Det har ikke vært mulig å nå netto driftsresultatmålet i økonomiplanperioden. Forslag til driftsbudsjett 2024, samt økonomiplan, er lagt fram med et negativt netto driftsresultat i 2024 på 6,8 mill kr (2023: 3,9 mill kr). I henhold til foreslåtte måltall burde driftsresultatet vært forbedret med mellom 9 og 11 mill kr. I driftsresultatet ligger også en forventning på skjønnsmidler på 1,3 mill kr, økning rammetilskudd på kr 970 000 og bruk av disposisjonsfondet på 5,8 mill kr. Bruken tilsvarer noe høyere enn renteøkningen fra 2022. Rentenivået er satt slik som i dag som er ca 2 % høyere enn det vi budsjetterte med i 2023. Med en lånegjeld på 187 mill kr så har en renteøkning på 2 % forholdsvis store konsekvenser for oss selv om flere av våre lån er «selvfinansierende». Avdragsutgiftene er innenfor minsteavdrag, men det burde avsettes midler til ekstraordinære avdrag. Det er planlagt i 2024 å vurdere avdragsbelastningen sett opp mot anleggsmidlenes avskrivningstid. Det forutsettes at minimumsavdrag vil kunne reduseres med ca kr 500 000 men «besparelsen» er ikke lagt inn i budsjettet. I økonomiplanperioden er det forutsatt låneopptak på 16,130 mill kr. Det anbefales å ikke øke lånegjelden. Dvs at låneopptaket ikke bør overstige avdragsinnbetalingen. Det er budsjettert 7,7 mill kr i avdrag. Total lånegjeld og høye lånekostnader kan ”forsvares” med at flere lån er knyttet til ”selvkostprosjekter” som boliger, bygg, vann og opparbeidelse av tomter. I 2024 5 mill kr. Trekkes dette fra blir lånebelastningen 11,1 mill kr, som er ca 4 mill høyere enn det som anbefales.

De fleste investeringstiltakene er vedtatt tidligere - enten i forbindelse med gjeldende økonomiplan og/eller egne vedtak.

Startlån: I kommuneloven er det fra 2020 et nytt krav at kommunen før låneopptak må dokumentere overfor långiver at låneopptaket er lagt inn i investeringsbudsjettet. Det er foreslått å søke Husbanken om startlån på kr 2 000 000 i 2024, samme som i 2023. Det er lagt inn i investeringsbudsjettet og framgår av budsjettvedtaket.

Rentekompensasjonen på skole, omsorg og kirke blir høyere som følge av høyere markedsrente. Likeledes renteinntekter på bankinnskudd. Inntektene her er «korrigert» i planperioden og kan ikke ”tøyes” mer. Aksjeutbytte er budsjettert med 2 mill kr i 2024. Inntekter fra havbruksfondet det samme.

Integreringstilskudd og andre tilskudd knyttet til bosetting av flyktninger er inntektsført i henhold til beregning på ca 10 mill kr. (53 flyktninger pr. dd) og har ikke budsjettert med avsetning av disse midlene til senere år. Tilskuddet er fordelt til flyktninger og flyktningtjenesten (ca 7,9 mill kr), ca 1,3 mill til skolen («velkomstklasse») og resten ca kr 800 000 til andre ansvarsområdene (barnehage, helse mm).

Ifølge regjeringen har bevilgningen til kommunene økt i 2024 og at økningen inkluderer integreringstilskudd, tilskudd til opplæring i norsk og samfunnskunnskap, tilskudd ved bosetting av personer med nedsatt funksjonsevne eller atferdsvansker og særskilt tilskudd ved bosetting av enslige mindreårige flyktninger.

Foreslåtte reduksjoner i rammen på det enkelte ansvarsområdet på til sammen 1,080 mill kr vil ikke medføre betydelige konsekvenser for tjenesteproduksjonen i 2024. Det må ses på muligheter for å reduksjon av utgifter eller økte inntekter. Flere foreslåtte driftstiltak er knyttet til behov innenfor oppvekst, omsorg og tekniske tjenester til neste år. Ressursbehovet som er lagt fram er høyere enn det som budsjettforslaget viser. Som følge av demografi og nedgang i folketall er det færre som har behov for tilbud og vi får mindre overføringer fra staten. Samtidig stilles økte krav til tjenesteproduksjonen slik at det ikke blir samsvar mellom utgiftene og inntektene.

Flere av de foreslåtte tiltak i driften (jf eget vedlegg – driftstiltak valgte og ikke valgte) er ikke med i budsjettforslaget.

Forslag til tiltak for å komme i balanse (9,150 mill kr) framkommer i vedlagte dokument

”Budsjett 2024 og økonomiplan 2025 – 2027” og i eget vedlegg «Driftstiltak - valgte og ikke valgte».

For øvrig vises til kommentar i økonomiplanen og til de økonomiske oversiktene.